新亭
作者：李光
朝代：宋

paragraphs: 新亭結雲根，暗谷通子午。
環山繚遠碧，雲木巧相補。
峭壁倚層霄，痕迹無鑿斧。
朝登晻靄中，嵐氣隨步武。
須臾大明升，萬象快觀覩。
一日一坐間，變態難悉數。
松陰轉虛簷，清梵出重廡。
閭閻萬瓦合，下視纔一縷。
悠悠落日吞，耿耿寒月吐。
邀朋文字飲，四座揮玉麈。
雅詩發天慳，妙語叩玄圃。
援琴奏哀彈，得趣忘抑撫。
人生貴適意，涉世隨仰俯。
陋矣韓淮陰，耻與噲等伍。
三年瞬息中，聊作溪山主。
杯深且樂聖，綆短強汲古。
至理在目擊，何用苦撐拄。
超然心境空，逸韻渺天宇。